google/wiki40b huggingface dataset:
Penedès

Penedès Denominació d'Origen er et vindistrikt i Catalonia i Spania. Distriktet ligger umiddelbart vest for Barcelona, med byen Vilafranca del Penedès som sentrum. Distriktet er mest kjent for sin musserende cava, men produserer også hvitviner og en del rødvin.

Historie

Arkeologiske funn bekrefter at vinframstilling har en lang forhistorie i området – sannsynligvis tilbake til fønikiske bosettinger i 6. århundre f.Kr.
Distriktet hadde stor vineksport også under maurernes herredømme i middelalderen, og på 1800-tallet åpna det seg nye, store markeder for vin fra Penedès i forbindelse med spansk kolonisasjon i Sør-Amerika.
På slutten av 1800-tallet opplevde også Penedès ødeleggende angrep av phylloxera. Det førte til at vinbøndene skifta ut tradisjonelle sorter med mer resistente hvite, og i sin tur til at produksjonen av cava kom i gang fra 1870-tallet. Seinere er røde sorter kommet tilbake i visst monn, men utgjør fortsatt en underordna del av arealet.

Druesorter

Vinmarkene strekker seg fra det lavtliggende slettelandet i Baix Penedès opp mot de høgereliggende åsene i Alt Penedès, og oppviser dermed en uvanlig stor variasjon i sortsutvalg.
Nede på den varme og relativt nedbørrike kystsletta finner en typisk spanske svarte druer som (Garnacha, Tempranillo, Cabernet Sauvignon og Cariñena, mens Xarel·lo og Macabeo dominerer i innlandet. Vinbøndene i Penedès er kjent for å eksperimentere med planting av franske og tyske sorter, derfor kan en finne betydelige innslag av Muscat d’Alexandrie, Chenin Blanc og Chardonnay, såvel som Riesling og Gewürztraminer. i Alt Penedès finner en vinmarker helt opp til 800 moh., og her er den lokale Parellada den dominerende sorten.
Tyrkias visepresident

Bakgrunn

Det ble holdt en folkeavstemning 16. april 2017 hvorvidt velgerne ville godkjenne 18 foreslåtte endringer av Tyrkias grunnlov fra 1982, som var blitt lagt fram av det regjerende Adalet ve Kalkınma Partisi (AKP) samt Milliyetçi Hareket Partisi (MHP). Endringene gikk blant annet ut på at stillingen som statsminister skulle bli avskaffet og at det eksisterende parlamentariske systemet skulle bli erstattet av et presidentsystem.  Den nye stillingen som visepresident, kanskje to eller tre, ville bli opprettet. De uoffisielle resultatene viste en knapp seier for ja-siden, med 51,41 % av stemmene.
Anteos

Utseende

Store (vingespenn 80-120 millimeter), hvite eller gulaktige sommerfugler med brede vinger. Det er en liten, mørk flekk midt i forvingen, ytterkanten av forvingen er noe innbuet. Forvingen har også gjerne et oransje felt, og spissen kan være svart.
Vingenes underside er blekgrønn.

Levevis

Larvene lever på planter i slekten Cassia, Senna og Pithecellobium (erteblomstfamilien).
Sommerfuglene finnes helst i åpne områder langs elveløp. Hannene suger til seg mineralholdig væske fra elvebreddene, ofte sammen med store mengder andre sommerfugler.

Utbredelse

Slekten er utbredt fra det sørlige USA i nord gjennom Mellom- og Sør-Amerika, også på De vestindiske øyer.
Michael Phelps

Biografi

Phelps begynte å svømme da han var seks år. Han ble tatt ut til OL 2000 i Sydney som 15-åring, den yngste OL-svømmeren fra USA siden 13-årige Ralph Flanagan i Los Angeles 1932. Phelps' beste resultat under sitt første OL ble en femteplass på 200 meter butterfly. Samme år slo han verdensrekorden på samme distanse, og ble da den yngste herresvømmeren noensinne som har satt en verdensrekord. 
Phelps var ni år da han fikk diagnosen ADHD (attention deficit hyperactivity disorder). Han fikk behandling og medisinering med det sentralstimulerende legemiddelet ritalin, som han tok til han var 11 år.
En medvirkende årsak til Phelps' suksess er treneren Robert Bowman, som trente Phelps i Baltimore allerede da han var 11 år gammel. I 1996 fulgte Phelps med til Ann Arbour da Bowman ble trener for University of Michigan.
Den 4. november 2004 ble Michael Phelps arrestert i Salisbury, Maryland, for å ha kjørt forbi et stoppskilt uten å stoppe, og for å ha kjørt under påvirkning av alkohol. Han ble dømt for å ha kjørt bil påvirket av alkohol, for ikke ha stoppet ved stoppskiltet og for å ha drukket (i Maryland er det forbudt for personer under 21 år å drikke alkohol). Phelps ble bøtelagt, og ble i tillegg dømt til å måtte delta på møter med «Mothers Against Drunk Driving», samt tale for studenter på noen skoler.

Trivia

Han har i en treningsperiode et daglig inntak på 8 000-10 000 kalorier. Frokost består av tre smørbrød med speilegg, ost, tomater, salat, stekt løk og majones; tre pannekaker med sjokolade; en fem-eggs omelett; tre arme riddere med sukker; en skål med maismelsgrøt («grits») og to kopper kaffe. 
Til lunsj, spiser han et halvt kilo pasta; to stk. smørbrød med ost og skinke på hvitt brød med majones; og energidrikker, mens han til middag har nok et halv-kilo pasta, etterfulgt av en stor pizza og flere energidrikker.
Deepika Padukone

Tidlig modellkarriere, fram til 2006

Padukone begynte som modell i en alder av åtte, men tok en pause da hun gikk på videregående skole. Hun gjenopptok karrièren under høgskolestudiene.
Dukoral

Dukoral er en vaksine mot kolera og turistdiaré (sistnevnte også kjent som Montezumas hevn). Den er en drikkevaksine som drikkes blandet med vann og en smakstilsatt bruseblanding i to doser over en tidsperiode (én dose ved oppfrisking) et par uker før man drar til et risikoområde.
Dukoral blir ofte brukt av ryggsekkturister og personer som besøker steder med høy risiko for infeksjon av kolera, men den garanterer ikke full immunitet mot sykdommen. På samme måte kan vaksinen beskytte mot vanlig turistdiaré som kan oppstå ved utenlandsreiser, men heller ikke da med full garanti for immunitet. Hygieniske forholdsregler i forbindelse med mat og drikke må derfor likevel tas i risikoområder. Vaksinen gir beskyttelse i 3-6 måneder.
Durchgangslager Westerbork

Westerbork, offisielt Durchgangslager Westerbork («Gjennomgangsleir Westerbork») var en tysk konsentrasjonsleir i det da tyskokkuperte Nederland. Den lå 10 km nord for Westerbork, i dag i kommunen Midden-Drenthe.

Historie

Her var det var til å begynne med en flyktningleir hvor tysk-jødiske flyktninger ble anbragt før krigen (Centraal Vluchtelingenkamp Westerbork). Leiren ble finansiert av nederlandske jøder i 1939, etter at Nederland året før hadde sluttet å gi innreisetillatelse fra folk som flyktet fra Tyskland. Den 9. oktober 1939 ankom de første 22 jødiske internerte; de var fra en gruppe på mer enn tyske jøder som forgjeves hadde forsøkt å flykte fra Tyskland med skipet St. Louis fra Hamburg til Cuba. Skipet var blitt avvist både av Cuba og etterpå av USA, og det returnerte til Europa, og fikk gå inn til Antwerpen i Belgia, hvorfra flyktningene ble fordelt på fire vestlige land blant annet Nederland .
I juli 1942 ble leirens status endret til transittleir.
Mellom juli 1942 og september 1944 gikk det nesten hver tirsdag et godstog herfra til konsentrasjonsleirene KZ Auschwitz-Birkenau (65 toglaster med 60 330 mennesker hvorav de fleste ble drept i gasskamre ved ankomst), KZ Sobibor (19 tog med 34 313 mennesker, alle drept ved ankomst), KZ Bergen-Belsen og KZ Theresienstadt (9 tog med  4 894 mennesker - ca 2 000 av dem overlevde krigen). Siste deportasjonstog gikk 3. september 1944.
Over 101 000 nederlandske jøder, 5 000 tyske og østerrikske jøder, og 400 sigøynere og 400 nederlandske kvinnelige motstandsfolk, ble videredeportert fra Westerbork til de nazistiske tilintelsesgjøringsleirer eller andre konsentrasjonsleirer. Blant dem var Edith Stein, Etty Hillesum og Anne Frank.
Bare 5 200 overlevde, de fleste i Theresienstadt eller Bergen-Belsen, eller ble befridd av kanadiske styrker i Westerbork dem 12. april 1945 (det var da 900 overlevende jøder i leiren).
Etter krigen ble nederlendere som hadde samarbeidet med okkupasjonsmakten anbragt i leiren, og noe etter ble den militærleir.
Aguna

Utseende

Middelsstore til ganske store (vingespenn 35-55 millimeter), brune, slankvingede smygere. Bakvingen kan være trukket ut til en stjert. Forvingen har en rad av halv-gjennomsiktige, lyse flekker.

Levevis

Artene lever i tropisk skog. Ulikt mange andre tropiske smygere flyr de gjerne i solskinn, de er raske flygere.

Utbredelse

Artene er vidt utbredt i Mellom- og Sør-Amerika, et par arter går nord til det sørligste USA.
Linger Songs

Linger Songs er et musikkalbum med Johnny Hide, utgitt i 2005. Dette er hans første plateutgivelse.
Ragnhild Sælthun Fjørtoft

Biografi

Fjørtoft kommer fra Seltun i Lærdal i Sogn og Fjordane. Etter tre år ved Firda gymnas på Sandane fra 1963 og tre år på lærerskole i Tønsberg (nå Høgskolen i Vestfold), begynte hun som programmedarbeider i NRK i 1969. Hun har vært produsent, programleder, kommentatorleser, oversetter og kanalvert. Hun har også vært leder for språkutvalget i NRK, og er kjent for sin sikre nynorsk. Fjørtoft sluttet i NRK den 6. juni 2014, da hun gikk av med pensjon. Hun hadde da vært et kjent fjernsynsansikt i 45 år.
Fjørtoft har opp gjennom årene vært engasjert i blant annet uhjelpsarbeid og vært styremedlem i organisasjoner som UNICEF Norge, Strømmestiftelsen, Forut og Antislaveriselskapet. Allerede som gymnasiast var hun aktiv i NSUA (Norges Studerende Ungdoms Avholdsforbund), og ble valgt inn i organisasjonens styre på landsmøtet i 1969. Fjørtoft har de senere år hatt vervet som leder i foreningen Venner av Det norske teatret.
I 2002 gav Fjørtoft ut boka Under bergfall på Det norske samlaget. Det er en samling av hennes favorittdikt.
Fjørtoft er gift med tidligere Venstre-leder,  programsekretær, og leder for medie- og miljøstiftelsen WIF (Worldview International Foundation), Arne Fjørtoft, med base i Sri Lanka. De har periodevis bodd blant annet i Sri Lanka, men bor nå hovedsakelig på Lørenskog i Akershus.

Priser og utmerkelser

Ragnhild Sælthun Fjørtoft har mottatt en rekke priser, bl.a. Kringkastingsprisen i 1994, Storegutprisen i 2004, hedersprisen under Gullruten 2006 og Kringkastingssjefens språkpris i 2010. I 2014 ble hun tildelt Kongens fortjenstmedalje.
Per Edvin Sköld

Biografi

Per Edvin Sköld var sønn av landbrukeren og riksdagsrepresentanten Nils Peter Sköld og Maria Sofia Nilsson. Han giftet seg i 1918 med Edit Persson, datter av byggmester Per Persson og Anna Pettersson, og ble far til Nils Sköld, Per Sköld, Lars Sköld og Margareta Biörnstad.
Etter at han ble fil.kand. i 1917 ble Sköld riksdagsepresentant i andra kammaren for Socialdemokraterna. I 1919 ble han medarbeider i avisen Arbetet, der han fortsatte å skriv til 1921. Han var statsråd 1932–1936 og 1936–1955; landbruksminister 1932–1936 og 1945–1948, handelsminister 1936–1938, forsvarsminister 1938–1945, konsultativt statsråd 1948–1949 (økonomisk samordning) og finansminister 1949–1955. Hele perioden 1918–1964 var han valgt inn i Riksdagen.
I hans tid i samlingsregeringen under andre verdenskrig gjorde han seg bemerket flere ganger. Under den finske vinterkrigen var han tilhenger av  sterkere støtte til Finland. Under midsommarkrisen motsatte han sig sterkt at Engelbrechtdivisjonen skulle slippes igjennom fra Norge til Finland og ytret bittert at «om detta beslut tas är det väl lika bra att tyskvännerna övertar regeringsansvaret helt och hållet».
Ontologi (informatikk)

Ontologi er i datateknologien og informasjonsvitenskap en formell representasjon av et sett av begreper innenfor et kunnskapsområde. En ontologi består normalt av klasser (begreper), egenskaper, samt hvordan klassene er relatert til hverandre. Beskrivelsen av begrepene (klassene) inkluderer informasjon om betydning (mening) og en avgrensning av deres logiske sammenheng. For eksempel kan en ontologi benyttes for å beskrive sammenhengen mellom fylker og byer. På den måten kan det modelleres at Lillehammer er en by i Oppland (og ikke motsatt). Det gir da senere mulighet for å gjøre en spørring som "finn alle byer i Oppland". Dette kan også løses med relasjonsdatabaser, men ontologier er normalt spesifiert på en måte som muliggjør abstraksjon fra datamodeller og konkrete implementeringer. Det kan derfor sies at ontologier kan brukes for å modellere et semantisk nivå, mens datamodeller brukes for å modellere et logisk eller fysisk nivå. Av denne grunn er ontologier er avgjørende byggekloss i den semantiske web
Victor Hugo

Liv og virke

Victor Hugo ble født i 1802 og var sønn av grev Joseph-Léopold-Sigisbert Hugo, major i Napoléon Bonapartes armé (senere general), og Sophie Hugo. I toårsalderen ble hans foreldre skilt, og han ble oppfostret av sin mor i Paris. Faren var offiser, og deltok i Napoleonskrigene. I 15-årsalderen fikk Hugo det franske akademiets pris for et dikt. Sammen med sine to brødre startet han tidsskriftet Le conservateur littéraire som kom ut i årene 1819–1821. Victor Hugos første bok, diktsamlingen Odes et Poésies Diverses, ble publisert i 1822 og hans første roman, Han fra Island (Han d'Islande), året etter. I 1822 giftet Hugo seg med Adèle Foucher, datter av en offiser i det franske krigsministeriet. I 1843 druknet hans datter Léopoldine sammen med sin mann. Etter denne hendelsen sluttet Hugo helt å skrive, og vendte først tilbake til samfunnet etter flere år, til å begynne med bare i det politiske liv.
I årene fra 1841 til 1885 satt Hugo på stol 14 i Académie française.
Siden Napoleon III tok makten i et statskupp, levde Hugo i landflyktighet. Han bosatte seg først i Brussel, hvorfra han ble forvist til øya Jersey. Til sist tilbragte han en tid på øya Guernsey. Hugo returnerte til Paris i 1870, da Napoleon hadde mistet makten, etter nesten 20 år i eksil. Hugo skrev noen av sine beste verk i sin tid i eksil.
Hugo irriterte seg over samtidens mange piratforlag, og startet derfor i 1878 Association Littéraire et Artistique Internationale for å beskytte forfatternes opphavsrett.
Hugo anses som den største forfatteren innen fransk romantikk. Hugo skrev ikke bare i romantisk stil, men også verk som kan sorteres inn under realisme, en litterær retning som begynte å vinne grunn på 1830-tallet.
Victor Hugos mest kjente verk anses for å være Notre Dame de Paris, norsk utgave Ringeren i Notre Dame, og den historisk-romantiske samtidsskildringen Les Misérables, norsk utgave De elendige fra 1862. Den ble siden omarbeidet til en særdeles vellykket og populær musikal. Stykket Le roi s'amuse (1832) ble forbudt av sensuren, men ble underlag til Verdis opera Rigoletto.
Hugo døde i Paris i 1885. Ved hans begravelse var to millioner mennesker tilstede. Han ble begravet, som han ønsket, i Panthéon i Paris, gravplassen for mange av de mer berømte menneskene i Frankrike.
Ius honorarium

Ius honorarium (av latin honos «embete») var den romerske embetsretten som ble utøvet av de romerske embetsmennene, særlig pretoren (ius praetorium, «pretorretten»), for å utfylle og videreutvikle den nedarvede romerske retten (ius civile, «sivilrett» eller «borgerrett»). Pretorens viktigste instrument var ediktet, hvor han opplyste om hva slags saker han ville behandle. På denne måten kunne pretoren utvide retten til områder som ikke var dekket av ius civile eller gjennomføre forandringer der hvor den gamle retten ikke lenger var i pakt med tiden.
Juristen Papinianus definerer pretorretten slik: Ius praetorium est, quod praetores introduxerunt adiuvandi vel supplendi vel corrigendi iuris civilis gratia propter utilitatem publicam («Pretorretten er den retten som pretorene har innført til nytte for samfunnet, for å støtte, utvide eller korrigere sivilretten», Digestene 1,1,7,1).
Ida Brun

Bakgrunn

Hun var datter av Constantin Brun og Friederike Brun, født Münter, og søster til C.F.B. Brun. Som datter av Friederike Brun var hun en del av hennes salong på Sophienholm i gullalderen.

Sangerinne og danserinne

Ida Brun ble fra sin tidlige ungdom kjent for sine evner til å opptre med sang og dans. Særlig hennes såkalte attityder (en disiplin innenfor ballettkunsten) ble beundret av datidens kunstnere som for eksempel Goethe, A.W. Schlegel, Madame de Staël og spesielt Bertel Thorvaldsen. Kunsten var en slags mime, utviklet av Lady Hamilton i Napoli i 1790-årene. Ida Brun videreutviklet attitydene til små balletter og opptrådte bl.a. med sterkt farvet ansiktssminke som indisk danserinne.
Thorvaldsen akkompagnerte henne ofte på gitar og ble svært inspirert av hennes attityder. En gang han møtte henne og hennes mor i Roma, ba han henne danse iført morens sjal. 
19. mars 1803 ble det avholdt fest for å feire avstøpningen av Thorvaldsens «Jason med det gyldne skind» i gips. Verket var blitt godt  mottatt i det internasjonale kunstnerlivet i Roma og Thomas Hope hadde bestilt samme statue i marmor. Under festen danset Ida Brun og festet laurbærkrans rundt billedhoggeren.
Ida Brun opptrådte ikke for honorar eller lønn, ettersom hun kom fra en av de rikeste familier i Danmark. Det ble heller aldri solgt billetter til hennes eksklusive, private forestillinger. Ikke desto mindre ble hennes opptredener mere og mere et press og en byrde, og hun utviklet anoreksi.
Den opprinnelige Ida, som lignet sin særpregede mor, kan ses i Thorvaldsens byste. 
I 1816 giftet hun seg med den østerrikske sendemannen i Danmark, grev Louis Philippe de Bombelles (1780–1843). Ekteskapet ble oppfattet av flere som en uforståelig flukt. Bombelles var forbausende lite imponert av sin  kone og later til å ha hatt en utpreget humoristisk sans, som tiltalte Ida, som aldri mer behøvde å opptre. I sitt nye liv som madame Bombelles knyttet hun et varmt venninneforhold til keiser Napoleon Is enke Marie Louise av Østerrike.
Røntgen (mål)

Røntgen, symbol R, er en eldre måleenhet for en røntgen- eller gammastråles evne til å ionisere ioner. 1R tilsvarer mengden med stråling som kan frigjøre en ladning på 0,258 mC pr. kg. tørr luft.
Enheten, som er oppkalt etter den tyske fysikeren Wilhelm Röntgen, er blitt erstattet av SI-enheten gray (Gy). 1Gy tilsvarer dosen ved en eksponering på ca. 100R.
Jorunn Elisabet Gleditsch Lossius

Bakgrunn og utdannelse

Lossius har studert kristendomskunnskap, drama/teater og historie ved Høyskolen i Agder. Ved siden av studiene jobbet hun som lærervikar og som selger i møbel- og klesbutikker. Etter studiene jobbet hun i Lindesnes barnehage en del år, før hun gikk over i Norsk Søndagsskoleforbund hvor hun var konsulent i Vest-Agder krets med ansvar for de ca. 130 søndagsskolegruppene som finnes i fylket. I 2012 ble hun ansatt som fylkessekretær i Aust-Agder og Vest-Agder Kristelig Folkeparti.

Politisk arbeid

24. november 2016 ble Lossius valgt til andrekandidat på lista til Aust-Agder KrF i Stortingsvalget 2017. Kjell Ingolf Ropstad sto på førsteplass, mens Ingebjørg Berstad Torp fikk tredjeplassen. Ropstad ble innvalgt, og Lossius ble første vararepresentant. Hun var inne på Stortinget i 10 uker som vara for Ropstad i finanskomitéen januar til mars 2018.Da Ropstad ble statsråd i Erna Solbergs regjering 22. januar 2019, ble Lossius fast møtende vararepresentant. På Stortinget sitter hun som 2. nestleder for familie- og kulturkomitéen.
Ved kommunevalget 2015 var hun Lillesand KrFs førstekandidat. I valget ble Kristelig Folkeparti kommunens tredje største med 9% av stemmene. Lossuis fra Bergstø ble dermed valgt inn som bystyremedlem sammen med Andreas Brovig fra Trøe. I konstitueringen ble Lossius valgt til medlem av formannskapet, administrasjonsutvalget og varaordfører. Hun var med på å oppheve tiggeforbudet i Lillesand i 2018.

Annet

Lossius tilbrakte sine to første skoleår på internasjonal skole i Zambia. Ved siden av arbeidsliv og studier har Lossius hatt et stort frivillig engasjement i kristne barne- og ungdomsgrupper fra ung alder. I 1998 tok Lossius initiativ til og lederskap for dansegruppa Sister Act, der rundt 60 barn var med. I jobben som konsulent for Norsk Søndagsskoleforbund var hun prosjektleder for søndagsskolekretsens 100-årsjubileum i 2011. Her hadde hun ansvaret for tre større arrangementer med til sammen nesten 5000 deltakere. Hun var initiativtaker til CD/DVD-utgivelsen Propell, som ble gitt ut i sammenheng med jubileumet.
Robert Gordon with Link Wray

Robert Gordon with Link Wray er et musikkalbum med Robert Gordon og Link Wray, utgitt i 1977. Dette er Robert Gordons debutalbum.
Algeries flagg

Algeries flagg er vertikalt delt i to like felter, grønt mot stangen og hvitt ytterst. På midten er en rød halvmåne og en rød femtakket stjerne. Grønnfargen, halvmånen og stjernen er vanlige islamske symboler, mens det hvite symboliserer renhet. Rødt står for martyrenes blod, ofret i kampen for fedrelandets frihet. Samme flagg gjør tjeneste også som statsflagg til sjøs og på land, samt som handelsflagg. Flagget er i størrelsesforholdet 2:3.
Flagget ble opprinnelig innført i 1948 som Den nasjonale frigjøringsfrontens flagg. Da landet ble uavhengig 3. juli 1962 ble det godkjent som Algeries nasjonalflagg.
Det er uenighet om flaggets opprinnelse. Ifølge en tradisjon ble det først tatt i bruk av frigjøringshelten Abd el-Kadar, men det er mer sannsynlig at det ble tegnet av Messali Hadj i 1928 i forbindelse med at han startet den politiske grupperingen Nord-Afrikas stjerne.

Orlogsflagg

Algeries orlogsflagg er som nasjonalflagget med tillegg av to korslagte røde ankere i øvre hjørne ved stangen. Også orlogsflagget er i størrelsesforholdet 2:3.
Parafin

Språkforvirring

På svensk heter det fotogen, på dansk petroleum og på engelsk kerosene.

Begrepsforvirring

Drivstoffet parafin må ikke forveksles med parafin til medisinsk bruk (paraffinum liquidum, mineral oil), også kjent som parafinolje, renset parafin eller flytende parafin. Dette er er en klar, fet, nærmest smak- og luktfri væske og brukes som smørende avføringsmiddel eller som fettstoff i salver og kremer. Parafinolje kan også brukes til overflatebehandling av treverk og steinprodukter og som alternativ til smøreolje.
Live Slottsfjell 2009

Live Slottsfjell 2009 er et konsertalbum med Heroes & Zeros og Harrys Gym, utgitt i 2009. Konsertopptaket ble gjort på Slottsfjellfestivalen i 2009.
Winston Tubman

Biografi

Tubman er født i Pleebo, Maryland, Liberia i 1941. Hans far utvandret fra USA, mens hans mor er Grebo.
Han er nevø av William V.S. Tubman, Liberias president fra 1944 til 1971. Tubman har studert ved London School of Economics, Cambridge University og Harvard University, og startet advokatkontor i 1968. Han fungerte som juridisk rådgiver i sin onkels administrasjon, og 1982-1983 var han justisminister under president Samuel Doe. I 1990 reiste han til USA for Samuel Doe for å forsøke å få amerikanske myndigheter til å gripe inn i den første liberiske borgerkrigen, men mislyktes. 
Han har mangeårig bakgrunn som FN-diplomat, og 2002 til 2005 var han FNs spesialutsending for Somalia.